በአማራ ክልል ለ22ኛውን የአረጋውያን ቀን በድምቀት ለማክበር ዝግጅት ተጠናቋል
አዲስ አበባ፤ መስከረም 18/2006 (ዋኢማ) –  ለአረጋውያን በረጀም የእድሜ ቆይታቸው ያካበቱትን እውቀትና ልምድ ለወጣቱ ትውልድ እንዲያወርሱ አስፈላጊው ድጋፍና እንክብካቤ ሊደረግላቸው እንደሚገባ የአማራ ክልል ርዕሰ መስተዳደር ገለፁ። ”በአረጋውያን ተሳትፎ የበለፀገች ሃገርን እንሻለን” በሚል መሪ ቃል ለ22ኛ ጊዜ የሚከበረውን የአረጋውያን ቀን በድምቀት ለማክበር ዝግጅት መጠናቀቁ ተገልጿል። ርዕሰ መስተዳደሩ አቶ አያሌው ጎበዜ በሃገር አቀፍ ደረጃ መስከረም 21 በባህር ዳር ከተማ የሚከበረውን የአረጋውያን ቀን አስመልክተው ትናንት በሰጡት ጋዜጣዊ መግለጫ ለአገሪቱ ከፍተኛ መስዋትነት ከፍለው እዚህ ያደረሱ አረጋውያንን በተለይ ወጣቱ ተገቢውን እገዛና እንክብካቤ ሊያደርግላቸው ይገባል። አረጋውያን በደንብ ተቀነባብረው ያልተፃፉ የሀገሪቱን ታሪክ፣ ወግና ባህል ጠንቅቀው የሚያውቁ የእውቀት አባት በመሆናቸው ወጣቱ ትውልድ ታሪኩን በመጠየቅ ከእነርሱ ሊማር እንደሚገባም ተናግረዋል። የሃገሪቱን ዳር ድንበር ከጠላት ጠብቀው ያስረከቡን ባለውለታ በመሆናቸው በአሁኑ ወቅት በሀገገሪቱ እየተመዘገበ ባለው ማህበራዊና ኢኮኖሚያዊ እድገት ግንባር ቀደም ተጠቃሚ ሊሆኑ እንደሚገባቸው ገልፀዋል። የአረጋውያን ቀን በድምቀት መከበር ወጣቱ ትውልድ ለአረጋውያን ያለውን ፍቅርና አክብሮት ለመግለፅና የእነርሱን የህይዎት ተሞክሮ በጋራ ለመቅሰም እንደሚያስችል ርዕሰ መስተዳደሩ ገልፀዋል። የአማራ ክልል ሰራተኛና ማህበራዊ ጉዳይ ቢሮ ኃላፊ ወይዘሮ ትልቅሰው ይታያል በበኩላቸው ”በአረጋውያን ተሳትፎ የበለፀገች ሃገርን እንሻለን” በሚል መሪ ቃል ለ22ኛ ጊዜ የሚከበረውን የአረጋውያን ቀን በድምቀት ለማክበር ዝግጅት መጠናቀቁ ገልፀዋል። በዓሉ በከተማዋ በሰላማዊ ሰልፍ፣ በፓናል ውይይት፣ በቢል ቦርድ ምረቃና ለአረጋውያን ድጋፍ ላደረጉ አካላትና ተቋማት ሽልማት በመስጠት በድምቀት ለማክበር የሚያስችል ሙሉ ዝግጅት ተጠናቋል። እንዲሁም አረጋውያን ልምዳቸውን ለወጣቱ ትውልድ የሚያስተላልፉበት መድረክና በ10 ሺህ ካሬ ሜትር ቦታ ከ70 ሚሊዮን ብር በሚበልጥ ወጪ እየተገነባ የሚገኘው የገቢ ማስገኛ ህንፃ ጉብኝትና ሌሎች ተግበራት እንደሚከናወኑ ገልፀዋል፡፡ የአማራ ክልል አረጋውያን ማህበር ፕሬዚዳንት አቶ ታከለ መንግስቱ በበኩላቸው የበዓሉ መከበርም አረጋውያን ከብቸኝነት ስሜት እንዲላቀቁና ተስፋቸው እንዲለመልም ያስችላል ብለዋል። እንደ ኢዜአ ዘገባ እንዲሁም የክልሉ መንግስት አረጋውያን አቅማቸው በፈቀደ ሰርተው እራሳቸውን እንዲችሉ እያደረገ ያለውን ሰፊ ጥረት እውቅና ለመስጠትና ከሌሎች ክልሎች ተሞክሮ የምንለዋወጥበት መድረክ ነው ብለዋል። መስከረም 21 ቀን 2006 ዓ.ም በድምቀት በሚከበረው በዚሁ በዓል ላይ ከፌደራልና ከክልሎች ከፍተኛ አመራሮችና ጥሪ የተደረገላቸው እንግዶች ይገኛሉ ተብሎ ይጠበቃል።